Η τριμερής Ελλάδας-Κύπρου-Ισραήλ αναβλήθηκε

Η κυπριακή κυβέρνηση διαψεύδει δημοσιεύματα ότι το Ισραήλ ήταν αυτό που ανέβαλε την τριμερή συνάντηση Ελλάδα-Κύπρος-Ισραήλ, που ήταν προγραμματισμένη για τη Δευτέρα, στη Λευκωσία, ως αντίδραση στη στάση που τηρήθηκε κατά την ψηφοφορία στη Γενική Συνέλευση για αναγνώριση της Ιερουσαλήμ ως πρωτεύουσας του Ισραήλ.

Ο κυβερνητικός εκπρόσωπος, Νίκος Χριστοδουλίδης, δήλωσε ότι η συνάντηση αναβλήθηκε, επειδή ο πρωθυπουργός του Ισραήλ Βενιαμίν Νετανιάχου έπρεπε να είναι παρών στη συζήτηση και ψηφοφορία στην ισραηλινή Βουλή για τα ωράρια των καταστημάτων.

Είπε, επίσης, ότι το Ισραήλ έχει προτείνει να μην αλλάξει η ημερομηνία της συνάντησης, αλλά ο τόπος. Δηλαδή, να πραγματοποιηθεί στο Ισραήλ, ώστε ο πρωθυπουργός Νετανιάχου να μπορέσει να παραστεί στη συζήτηση. Ο εκπρόσωπος πάντως, δεν ανέφερε αν αυτό θα γίνει.

ΑΠΕ-ΜΠΕ